《水调歌头（登赏心亭怀古）》
宋代·丘崈

一雁破空碧，秋满荻花洲。淮山淡扫，欲颦眉黛唤人愁。落日归云天外，目断清江无际，浩荡没轻鸥。有恨寄流水，无泪学羁囚。

望石城，思东府，话西州。平芜千里，古来佳处几回秋。歌舞当年何在，罗绮一时同尽，梦幻两悠悠。杯到莫停手，唯酒可忘忧。

作者简介：丘崈(1135-1208) 南宋将领。字宗卿，江阴（今属江苏）人。